text: Працяг самых адметных журналісцкіх гісторый пра выбіванне інфармацыі з афіцыйных ведамстваў і закрытасць уладаў ад прэсы.
  ГА “Беларуская асацыяцыя журналістаў” працягвае збіраць матэрыялы пра самыя закрытыя для журналістаў беларускія ўстановы: міністэрствы, ведамствы, арганізацыі, грамадскія аб'яднанні і г.д.
  Мы высвятляем у калег, якія з устаноў найбольш часта адмаўляюць незалежным журналістам у доступе да інфармацыі. Па выніках складаецца своеасаблівы “рэйтынг закрытасці” – зыходзячы з таго, наколькі часта тое ці іншае ведамства будзе фігураваць у апытанні.
  Тамара САВІЧ, “Еўрапейскае радыё для Беларусі”
  Літаральна ўчора я тэлефанавала ў Міністэрства фінансаў Беларусі, дзе мне сказалі, што ніякага каментара я атрымаць не магу, бо... прэс-сакратар ведамства знаходзіцца ў адпачынку.
  Дакладна такая ж сітуацыя была ўчора і з МТЗ. Мінскі трактарны завод не дае ніякай інфармацыі журналістам да таго часу, пакуль прэс-сакратар не выйдзе з летняга адпачынку. Мой жа афіцыйны запыт, які я дасылала два тыдні таму, па словах супрацоўнікаў прыёмнай, ужо недзе знік праз паломку кампутара, і адшукаць яго немагчыма.
  Яшчэ асаблівым мінусам хацелася б адзначыць прэс-службу канцэрна “Белэнерга”. Нядаўна пры падрыхтоўцы матэрыялу я звярнулася да іх па інфармацыю, на што пачула стандартную фразу: “Пішыце афіцыйны запыт, у законныя тэрміны мы Вам адкажам”. Тады я пачала сама тэлефанаваць спецыялістам і збіраць неабходныя дадзеныя, за што атрымала нараканне ад прэс-сакратара, бо, маўляў, не мела права так рабіць.
  Наогул складаецца ўражанне, што большасць прэс-службаў афіцыйных ведамстваў цяпер ведае напамяць толькі наступныя словы: “Ніякай інфармацыі па тэлефоне мы не даем, пішыце афіцыйны запыт”. Хоць збіраць, аналізаваць і распаўсюджваць інфармацыю – гэта не толькі права, але і прафесійны абавязак журналіста.
  Са станоўчага боку хачу адзначыць былую прэс-службу Міністэрства культуры –тут заўсёды дапамагалі, давалі неабходную інфармацыю, падказвалі неабходныя тэлефоны.
  Таццяна ГУСЕВА, інтэрнэт-газета “Салідарнасць”
  Як кажуць, рыба гніе з галавы, таму пачну з прэс-службы Аляксандра Лукашэнкі. Нягледзячы на ўсе гучныя заявы пра адкрытасць беларускай улады, нават у кіраўніка беларускай дзяржавы на дадзены момант няма нармальнай прэс-службы.
  Да нядаўняга часу кіраўніком прэс-службы Лукашэнкі быў Павел Лёгкі. Нягледзячы на свой грозны выгляд, ён заўсёды быў адкрыты да журналістаў, даваў ім нават свой мабільны тэлефон, з лёгкасцю адказваў на тэлефанаванні і прадастаўляў неабходную інфармацыю.
  Цяпер жа на сайце кіраўніка беларускай дзяржавы нават не напісана, хто ягоны сакратар. Сакратара ніколі няма на месцы, а астатнія супрацоўнікі прэс-службы нават не могуць паведаміць, дзе знаходзіцца ў дадзены момант прэзідэнт.
  Наступныя ў маім асабістым рэйтынгу закрытасці – Мінсельгасхарч і Мінздароўя. Ведамствы, ад якіх вельмі моцна залежыць узровень жыцця, само жыццё і здароўе беларусаў, амаль ніколі нічога не паведамляюць журналістам. Яскравы прыклад гэтаму – сёлетняя ўспышка афрыканскай свіной чумы.
  У самым лепшым выпадку размова зводзіцца да патрабавання накіраваць афіцыйны запыт, на які яны павінны адказаць цягам месяца. Але для інтэрнэт-газеты гэта, безумоўна, не пасуе абсалютна.
  Сярод адкрытых ведамстваў назвала б ЦВК і МУС, калі справа не тычыцца палітычных затрыманняў.
  Марыя МАЛЕВІЧ, газета “Народная Воля”
  Мабыць, калі прадстаўляешся журналісткай “Народнай Волі”, то робіш самае галоўнае выпрабаванне таго ці іншага чыноўніка на адкрытасць. Бо вельмі ў многіх службоўцаў назва нашага выдання практычна аднімае мову. Асабліва ў рэгіёнах.
  Што да ведамстваў, то таксама пачну з адміністрацыі Лукашэнкі. Нядаўна да нас у рэдакцыю прыйшоў ліст ад чытача, які пытаўся, якім чынам можна дагрукацца да кіраўніка краіны? Я асабіста звярнулася ў адміністрацыю, дзе размаўляла з Ігарам Ламаносавым. Самае цікавае, што пасаду сваю для нашай рэдакцыі ён пад запіс называў двойчы, і кожны раз гэтыя пасады адрозніваліся. Дакладную пасаду Ламаносава не ведала і прэс-служба.
  (Рэд.: Дарэчы, інтэрнэт падае ажно тры розныя назвы пасадаў Ламаносава, датаваныя прыкладна адным часам - намеснікам начальніка Галоўнага ўпраўлення па рабоце са зваротамі грамадзян і юрыдычных асоб — загадчыкам прыёмнай Прэзідэнта Рэспублікі Беларусь, загадчык прыёмнай адміністрацыі кіраўніка дзяржавы, начальнік аддзела кіравання палітычнага аналізу Інфармацыйна-аналітычнага цэнтра пры Адміністрацыі Прэзідэнта).
  Сярод іншых нядаўніх сутычак з ведамствамі – адмова ў акрэдытацыі на Сырны фэст, адключаныя тэлефоны Камітэта па архітэктуры Мінгарвыканкама, немагчымасць атрымаць інфармацыю ў Дэпартаменце ветэрынарнага кантролю Мінсельгасхарча.
  Добрая прэс-службы – у ДАІ Мінскай вобласці. Раней таксама была выдатная прэс-служба у Мінкульта, тады ёй кіравала Ганна Смольская. Цяпер, на жаль, нармальнай прэс-службы ў ведамстве няма.
  АГУЛЬНЫ ЗАЛІК:
  Мінусы
  Мінсельгасхарч: -4
  Мінздароўя: -3
  Адміністрацыя прэзідэнта: -2
  КДБ: -2
  МУС: -2
  ППНС: -2
  Міністэрства ЖКГ: -1
  Мінгарвыканкам: -1
  Мінюст: -1
  Мінфін: -1
  Мінскі трактарны завод: -1
  Канцэрн “Белэнерга”: -1
  РАУСы: -1
  Аддзел ветэрынарыі камітэта па сельскай гаспадарцы Брэскай вобласці: -1
  Брэсцкая мытня: -1
  КУП “Брэстгарсвятло”: -1
  Брэсцкі аблвыканкам: -1
  Брэсцкі гарвыканкам: -1
  ДУ “Сталічны транспарт і сувязь”: -1
  Камітэт па архітэктуры Мінгарвыканкама: -1
  Плюсы:
  МНС: +3
  СК: +3
  Мінкульт: +2
  МЗС: +2
  Мінпрыроды: +1
  Міністэрства па падатках і зборах: +1
  Міністэрства лясной гаспадаркі: +1
  МУС: +2
  Вярхоўны суд: +1
  Генпракуратура: +1
  ЦВК: +2
  ДАІ Мінаблывканкама: +1
  Самыя важныя навіны і матэрыялы ў нашым Тэлеграм-канале — падпісвайцеся!
  Facebook
  Twitter
  Print HTML
  Найбольш чытанае
  Коллеги в тюрьмах. Напишите им письмо поддержки АКТУАЛЬНЫЕ АДРЕСА
  Як падтрымаць беларускія медыя
  БАЖ, «Вясна» і АБФ збіраюць гуманітарную дапамогу для Украіны. Як далучыцца ці падтрымаць
  “Мы не хотим, чтобы Беларусь превратилась в черную информационную дыру”. О чем говорили на Форуме свободной журналистики
  Рэйтынг закрытасці
  Самые закрытые ведомства: ОАЦ, МВД, КГБ и ГУВД Мингорисполкома. Результаты опроса журналистов
  Самыя закрытыя дзяржаўныя ўстановы: Мінінфармацыі, Мінздароўя, Мінпрацы і раённыя суды Мінска
  Мінздароўя: “Рэйтынг закрытасці” – гэта суб’ектыўная ацэнка журналістаў
  Самае закрытае для журналістаў беларускае ведамства – Мінздароўя
  Рэйтынг закрытасці. Частка 5
  Аўтарскія калонкі
  Анна Ефременко: белорусского языка в моей жизни за пределами стерильных рамок уроков не было вовсе
  Спецпраекты
  Ірына Халіп: «У таталітарнай краіне не можа быць вялікай мяжы між грамадзянскай пазіцыяй і пазіцыяй журналіста...»